Хор Вирап

Хор Вирап (јерм. Խոր Վիրապ)(у буквалном преводу Дубока тамница) један је од највећих и најпознатијих манастира Јерменске апостолске цркве. Налази се на планини Арарат, у Араратској равници 8 km од Арташата, близу границе са Турском. Хор Вирап је уско повезан са прихватањем хришћанства у Јерменији. Постао је велики религиозни центар захваљујући Светом Григорију Просветитељу, који је у њему био утамничен тринаест година. Наиме, пагански јерменски краљ Тиридат III Велики затворио је свеца у њему и убрзо након тога почео да губи разум. Његова сестра је имала снове у којима јој анђео говори да само затвореник у Хор Вирапу може излечити њеног брата. У задњем тренутку, али после тринаест година, краљ је послушао сестру и наложио да се Свети Григорије ослободи. Као што је сан предвидео, светац је излечио краља, а овај је хришћанство прогласио за главну државну религију. Свети Григорије је након тога постао краљев верски ментор и убрзо након тога, 301. године Јерменија постаје прва земља на свету која је прогласила хришћанску религију за националну религију. Историја Краљ Артаксија I, оснивач династије Артаксида, основао је своју јерменску престоницу у Арташату око 180. године пре нове ере. Неки писани извори наводе да је Ханибал, картагињански генерал кога је Рим прогонио, такође био кључан у оснивању Арташата. Арташат је остао престоница династије до владавине краља Хозроја III (330–339) када је премештен у Двин. Након тога, Арташат је уништио персијски краљ Шапур II. Арташат се налази близу брда Хор Вирап и док није изграђена његова капела, Хор Вирап је коришћен као краљевски затвор. Капела је првобитно саграђена 642. године од стране Нерсеса III Градитеља у знак поштовања према Светом Григорију. Током векова је више пута обнављана. Архитектура Нерсесовска капела, изграђена у 7. веку око чувене јаме, била је од белог кречњака, једноставног изгледа, а манастир је изграђен око великог ограђеног простора који окружује рушевине старе капеле. Ова црква, позната као Црква Свете Богородице (Surb Astvatzatzin), има дванаестострани стилобат и куполу. Иако већина јерменских цркава има оријентацију исток-запад, постављајући олтар на источни крај, капела Светог Ђорђа (Сурб Геворг) је оријентисана северозапад-југоисток. Јама у којој је Григорије био затворен налази се југозападно од главне цркве, испод капеле Светог Ђорђа, која је мала базилика са полукружном апсидом. Од две јаме унутар капеле, Григорова је даља, дубока 6 метара и широка 4,4 метра. Јами се приступа кроз две необележене рупе. Мала комора, вијугаво степениште и мердевине воде до малог ограђеног простора у јами. Десно од олтара у тамници налази се главна просторија. Дугачке мердевине одавде се спуштају до велике ћелије прилично добре величине, која је била затворска ћелија Григора. Спуштање низ бунар је до дубине од 60 метара. Галерија Референце Литература Noble, John; Kohn, Michael; Systermans, Danielle (2008). Georgia, Armenia & Azerbaijan. Ediz. Inglese. Lonely Planet. стр. 176. ISBN 978-1-74104-477-5. Спољашње везе Хор Вирап Armenica.org Архивирано на веб-сајту Wayback Machine (27. август 2019) Информације о манастиру Архивирано на веб-сајту Wayback Machine (30. октобар 2019) на енглеском језику